Viðræður um myndun stjórnar í Katalóníu eru hafnar eftir að sjálfstæðissinnar juku við meirihluta sinn í héraðsþingkosningum í gær þvert á vonir spænskra stjórnvalda.
Flokkar aðskilnaðarsinna í Kataloníu juku meirihluta sinn í héraðsþingkosningum í gær. Stjórnarmyndunarviðræður eru þegar hafnar undir stjórn Vinstrilýðveldisflokksins.
Flokkarnir þrír sem berjast fyrir sjálfstæði héraðsins tryggðu sér 74 sæti af 135 á héraðsþinginu, fengu 70 í kosningunum fyrir fjórum árum. Vinstrilýðveldisflokkur Katalóníu fékk 33 þingsæti, harðlínuflokkurinn Saman fyrir Katalóníu, JxC, fékk einu minna og róttæku aðskilnaðarsinnarnir í Sameiningarflokki alþýðu CUP, náðu níu. Þeir sammæltust um það fyrir fram að vinna ekki með Sósíalistaflokki Katalóníu, sem náði 33 sætum og tvöfaldaði fylgi sitt. Pedro Sanchez, forsætisráðherra Spánar, hafði vonast til þess að aðskilnaðarsinnar misstu meirihlutann, en varð ekki að ósk sinni.
Pere Aragonès, leiðtogi Vinstrilýðveldisflokksins, hóf strax í morgun viðræður við forsvarsmenn hinna flokkanna tveggja um að mynda saman stjórn. Hann vill að hratt verði gengið til verks; hefur tíma til 12. mars, en vonast til þess að ljúka verkinu mun fyrr.
COVID-19 faraldurinn setti svip sinn á kjörsóknina í Katalóníu í gær. Hún var einungis fimmtíu og þrjú og hálft prósent, en var hátt í áttatíu prósent fyrir fjórum árum. Til marks um ástandið bað fjöldi þeirra, sem höfðu verið ráðnir til að sjá um kosningarnar, um að verða leystur undan skyldum sínum af ótta við að smitast.
Viðræður eru hafnar um myndun stjórnar í Katalóníu. Sjálfstæðissinnar juku við meirihluta sinn í héraðsþingkosningum í gær þvert á vonir spænskra stjórnvalda.